Traagista tapausta tutkittiin Kaakkois-Suomessa.

Suomalainen teinityttö teki itsemurhan sen jälkeen, kun hän joutui seksuaalisen hyväksikäytön ja kiristyksen uhriksi netissä, rikoskomisario Arto Hietanen kertoo Kaakkois-Suomen poliisista Ilta-Sanomille.

Hän on kuitenkin tapauksen yksityiskohtaisista tiedoista vaitonainen.

Tämä on tiettävästi ensimmäinen kerta Suomessa, kun ihminen päätyy itsemurhaan netissä tapahtuneen seksuaalikiristyksen takia. Vastaavanlaisia tapauksia on ulkomailla useita.

Jutun alussa olevalla videolla Europol ohjeistaa kieltäytymään, mikäli joku pyytää tai käskee tekemään verkossa asioita, joita ei itse haluaisi tehdä.

Tapausta tutkittiin lapsen seksuaalisena hyväksikäyttönä ja sukupuolisiveellisyyttä loukkaavan kuvan levittämisenä, asiasta ensimmäisenä uutisoinut MTV raportoi. Asian tutkinta siirrettiin kuitenkin Sveitsiin, koska epäilty tekijä tai tekijät olivat tapahtuma-aikaan Sveitsissä. Epäilty rikos tapahtui viime vuoden syyskuussa.

Poliisi varoitti jo viime kuussa netin vaaroista. Poliisi kehottaa vanhempia keskustelemaan jälkikasvunsa kanssa siitä, minkälaiseen kiristykseen ja hyväksikäyttöön nettikeskustelut voivat pahimmillaan johtaa.

– Netissä käytävät seksuaalissävytteiset keskustelut ja kuvat voivat johtaa kiristämisyritykseen. Torju kiristämisyritykset ja pyydä apua poliisilta. Keskustele lasten kanssa hyväksikäytön ja kiristämisen riskeistä, keskusrikospoliisin ylitarkastaja Sanna Palo twiittasi Twitterissä viime kuussa.

Euroopan poliisivirasto Europol ohjeistaa kieltäytymään, mikäli joku pyytää tai käskee tekemään verkossa asioita, joita ei itse haluaisi tehdä. Kiristäjän rahallisiin vaatimuksiin tai muihin pyyntöihin ei tule suostua, vaan sen sijaan pitää ottaa yhteyttä poliisiin.